Marius Lăcătuș a reacționat, după ce Steaua a ratat play-off-ul din Liga 2: "Asta aștept să văd"
Steaua a ieșit din calculele pentru play-off-ul din Liga 2, după ce a pierdut cu 2-0 în fața celor de la CS Mioveni.
Marius Lăcătuș (59 de ani), fostul mare jucător și antrenor din Ghencea, a reacționat după ce echipa pregătită de Daniel Oprița a rămas în afara locurilor de play-off din Liga 2, cu o etapă înainte de finalul sezonului regulat.
"Fiara" vrea ca cei din conducerea clubului să rezolve problema formei de organizare a Stelei, care îi împiedică pe "militari" să promoveze în prima ligă.,
În ultimele două sezoane, echipa lui Daniel Oprița a reușit să prindă barajul de promovare, dar și promovarea directă, dar a rămas în eșalonul secund.
Marius Lăcătuș: "Steaua rămâne în sufletul meu"
"Aștept să văd, aștept cu nerăbdare. Când se apropie finalul de campionat, când se apropie startul unui nou campionat, stau cu gândul că va apărea ceva de undeva, o știre în care să vedem că în sfârșit echipa de fotbal Steaua are drept de promovare în prima ligă.
Nu am făcut un pas în spate, Steaua rămâne în sufletul meu și niciodată nu o să mă dezic de Steaua indiferent ce se întâmplă. Mă doare sufletul și când văd că echipa de baschet a retrogradat, echipa de handbal se bate pentru evitarea retrogradării.
Trebuie să le dea de gândit celor din conducere, pentru că Steaua nu a fost niciodată într-o astfel de situație", a spus Marius Lăcătuș, la Digi Sport.
CSC 1599 Șelimbăr și Corvinul Hunedoara sunt singurele echipe calificate în play-off-ul din Liga 2 care nu au drept de promovare. Astfel, cele patru echipe care vor prinde, matematic, un loc în primele șase vor fi sigure cel puțin de un loc de baraj.
CS Mioveni rămâne pe locul patru, cu 32 de puncte, și păstrează șanse reale pentru calificarea în play-off-ul din Liga 2. De partea cealaltă, CSA Steaua, cu 25 de puncte, rămâne pe locul zece și este exclusă, matematic, din lupta pentru primele șase.
Programul ultimei etape din sezonul regulat de Liga 2:
CSM Alexandria - Metaloglobus București
Ceahlăul Piatra Neamț - Progresul Spartac
CSA Steaua București - CS Tunari
CSC 1599 Șelimbăr - Chindia Târgoviște
CSC Dumbrăvița - Csikszereda Miercurea Ciuc
CSM Slatina - CS Mioveni
FC Argeș - CSM Reșița
Gloria Buzău - ACS Viitorul Tg. Jiu
Unirea Dej - Concordia Chiajna
Unirea Slobozia - Corvinul Hunedoara
Urmăriți SPORT.RO și pe Google News